อาณาจักรโกฏเฏ

อาณาจักรโกฏเฏ หรือชื่อทางการคือ โกฏเฏราชธานียะ () เป็นหนึ่งในอาณาจักรที่มีความสำคัญที่สุดในประวัติศาสตร์ศรีลังกา โดยรุ่งเรืองอยู่ในช่วงคริสตศตวรรษที่ 15 ถึง 16 อาณาจักรนี้ไม่เพียงแต่เป็นศูนย์กลางทางการเมืองที่สามารถรวบรวมเกาะศรีลังกาให้เป็นปึกแผ่นได้เป็นครั้งสุดท้ายก่อนเข้าสู่ยุคล่าอาณานิคม แต่ยังเป็นยุคทองของศิลปวัฒนธรรมและวรรณกรรมทางพุทธศาสนาอีกด้วย

อาณาจักรมีศูนย์กลางอยู่ที่กรุงโกฏเฏ ใกล้กับกรุงโคลัมโบในปัจจุบัน เดิมทีเมืองนี้ถูกสร้างขึ้นเพื่อเป็นป้อมปราการเพื่อป้องกันการรุกรานจากอาณาจักรยาฬปปาณัมทางตอนเหนือ

ยุครุ่งเรือง
ยุคที่รุ่งเรืองที่สุดของอาณาจักรคือรัชสมัยพระเจ้าปรากรมพาหุที่ 6 ครองราชย์ระหว่างปี 1412 ถึง 1467 พระองค์ทรงเป็นกษัตริย์องค์สุดท้ายที่สามารถแผ่ขยายอำนาจปกครองเกาะศรีลังกาได้ทั้งหมด รวมถึงการปราบอาณาจักรยาฬปปาณัมและบรรดานครรัฐอิสระได้สำเร็จde Silva, K. M. (2005). A History of Sri Lanka. Penguin Books India. ในยุคนี้โกฏเฏกลายเป็นศูนย์กลางการค้าทางทะเลที่สำคัญ โดยส่งออกทรัพยากรล้ำค่าอย่าง อัญมณีและเครื่องเทศไปยังตลาดโลก โดยเฉพาะอบเชย

รัชสมัยพระเจ้าปรักกรมพาหุที่ 6 เป็นยุคเฟื่องฟูของวรรณกรรม มีการรังสรรค์วรรณกรรมประเภท "สันเทศะ" ที่แปลว่าสารจากหงส์ นอกจากนี้ยังมีการส่งเสริมพุทธศาสนาอย่างเข้มแข็ง มีการเจริญสัมพันธไมตรีกับประเทศพุทธในเอเชียตะวันออกเฉียงใต้ รวมถึงกรุงศรีอยุธยาSomaratne, G. P. V. (1975). The Political History of the Kingdom of Kotte, 1400-1521. Deepanee Printers.

การล่มสลาย
คริสตศักราช 1505 เมื่อกองเรือโปรตุเกสภายใต้การนำของ ลูเรนโซ เด อัลเมดา (Lourenço de Almeida) เดินทางมาถึงชายฝั่งเกาะลังกา การเข้ามาของชาติตะวันตกนำมาซึ่งความเปลี่ยนแปลงทั้งด้านการค้าและศาสนา ในระยะแรกความสัมพันธ์เป็นไปในเชิงการค้า แต่ต่อมาโปรตุเกสเริ่มเข้ามาแทรกแซงการเมืองภายในผ่านการทำสนธิสัญญาคุ้มครอง ความอ่อนแอภายในเริ่มปรากฏชัดในปี 1521 เมื่อเกิดเหตุปลงประชนม์และแย่งชิงราชสมบัติระหว่างพระโอรสสามพระองค์ของพระเจ้าวิชัยพาหุที่ 7 ส่งผลให้อาณาจักรแตกออกเป็นสามก๊ก ได้แก่ อาณาจักรโกฏเฏ, อาณาจักรสีตาวกะ และนครรัฐไรกมะPieris, P. E. (1913). Ceylon: The Portuguese Era: Being a History of the Island for the Period 1505-1658. Ceylon Observer Press. การแบ่งแยกนี้ส่งผลให้โกฏเฏต้องพึ่งพาพละกำลังทางทหารของโปรตุเกสมากขึ้นเพื่อต่อสู้กับอาณาจักรสีตาวกะที่เข้มแข็งกว่า 

ท้ายที่สุดในปี 1597 เมื่อพระเจ้าธรรมปาละ กษัตริย์องค์สุดท้ายของโกฏเฏซึ่งเข้ารีตเป็นคาทอลิกเสด็จสวรรคต พระองค์ได้มอบอำนาจอธิปไตยให้แก่พระเจ้าเฟลิเปที่ 1 แห่งโปรตุเกส ทำให้อาณาจักรโกฏเฏสิ้นสุดลงอย่างเป็นทางการและตกเป็นอาณานิคมของโปรตุเกส

อ้างอิง

กฏ
กฏ‎
หมวดหมู่:ราชอาณาจักรในอดีต